## Sanitat impulsa el cribratge de prevenció i atenció a la violència de gènere i l’inclou com a compromís en els acords de gestió de 2026

*** Els acords de gestió constituïxen el document que establix els objectius anuals assolibles en assistència sanitària
* Entre gener i octubre de 2025 han participat en el programa de cribratge de prevenció i atenció a la violència de gènere 32.827 dones i s’han detectat 972 casos positius**

La Conselleria de Sanitat impulsa el cribratge de prevenció i atenció a la violència de gènere i l’inclou com a compromís en els acords de gestió per a 2026, amb la finalitat d’augmentar el nombre de dones que s’acullen al programa, la participació del qual és voluntària.

Els acords de gestió són un document que definix els objectius i resultats que s’esperen aconseguir anualment en l’assistència sanitària. Es tracta d’una ferramenta de gestió del rendiment que alinea les activitats amb els objectius estratègics de l’organització i servix per a avaluar l’acompliment dels professionals sanitaris.

D’esta manera la Conselleria de Sanitat se suma a la commemoració del Dia Internacional de l’Eliminació de la Violència contra la Dona, amb l’objectiu de conscienciar sobre la importància d’erradicar qualsevol tipus de violència sobre les dones.

El cribratge de prevenció de violència de gènere s’aplica pels professionals d’Atenció Primària a través del protocol o guia per a detectar possibles casos davant una sospita de maltractament.

A més de practicar si fora necessària una exploració i valoració física, es formula un qüestionari a les dones de més de 14 anys que han mostrat la seua disposició a participar. Així es fa una valoració del risc i, si és procedent, es realitza un acompanyament de la dona activant els mecanismes de protecció i es gestionen els recursos necessaris.

En este sentit, el circuit sanitari es complementa i coordina amb altres agents que intervenen, així com servicis especialitzats: Treball Social, Centres de Dona 24 hores, Oficina d’Assistència a les Víctimes del Delicte, Jutjats de Violència sobre la Dona i Forces i Cossos de Seguretat, entre altres.

**Quasi mil casos detectats**

De gener a octubre d’enguany, els professionals d’Atenció Primària del sistema valencià públic de salut han detectat quasi mil casos de dones que han referit estar vivint una situació de maltractament, a través del programa de cribratge de prevenció i atenció a la violència de gènere de la Conselleria de Sanitat.

En concret han sigut 972 casos detectats, dels quals 389 corresponen a dones de la província d’Alacant, 100 a la de Castelló i 483 a la de València.

Segons el tipus de violència detectada durant este període, s’han registrat 439 casos de violència física, 912 de violència psicològica i 133 de violència sexual. Referent a això, cal assenyalar que el nombre total és superior al de casos detectats perquè una mateixa pacient pot ser víctima de diferents tipus de maltractament.

En global, durant enguany, els professionals dels servicis sanitaris han preguntat a 33.127 dones si volien participar en el programa, i d’elles, han accedit a realitzar el cribratge de violència de gènere un total de 32.827 dones. D’estes, en la província d’Alacant han participat en el programa 14.876 dones, 2.718 a Castelló i 15.233 a València.

**Formació**

Així mateix, des de la Conselleria de Sanitat s’ha promogut també la formació dels professionals sanitaris d’atenció primària, atenció hospitalària i salut pública en matèria de prevenció i atenció de la violència sobre les dones gràcies a sessions formatives impartides en l’Escola Valenciana d’Estudis per a la Salut (EVES).

A més, en estos cursos s’explica també l’ús de l’aplicació incorporada en la història clínica SIVIO (Sistema d’Informació contra la Violència) i el coneixement del sector sociosanitari a on derivar a estes dones, com la xarxa Centres Dona, la xarxa d’oficines de denúncies de violència i la coordinació amb les forces i cossos de seguretat.

Fecha: 25/11/2025